1. ปัจจัยเสี่ยง

บริษัท จัดการและพัฒนาทรัพยากรน้ำภาคตะวันออก จำกัด (มหาชน)
ตระหนักถึงปัจจัยความเสี่ยงต่างๆ อันอาจเกิดขึ้นและส่งผลกระทบต่อการประกอบธุรกิจ
บริษัทจึงได้มีการพิจารณาเตรียมการและกำหนดแนวทางในการบริหารความเสี่ยงในแต่ละด้าน
โดยในช่วงที่ผ่านมา
บริษัทได้วิเคราะห์ถึงปัจจัยแห่งความเสี่ยงที่สำคัญที่อาจมีผลกระทบต่อการประกอบธุรกิจทางด้านการบริหารจัดการทรัพยากรน้ำ
และได้ดำเนินการทบทวน ปรับปรุงโครงสร้างองค์กรและกระบวนการบริหารความเสี่ยงในด้านต่าง
ๆ อย่างต่อเนื่อง เพื่อเสริมสร้างระบบการบริหารความเสี่ยงให้ได้มาตรฐานเทียบเคียงระดับสากล
และมีความพร้อมในการรองรับการบริหารความเสี่ยงตามแนวทางของ COSO

คณะกรรมการบริหารความเสี่ยง มีบทบาทสำคัญในการกำหนดนโยบาย
ทบทวนความเพียงพอของนโยบาย และกำกับดูแลความเสี่ยงที่มีนัยสำคัญสำหรับกลุ่มบริษัท
(Corporate Risks) โดยมีเป้าหมายในการบริหารความเสี่ยงคือ การบริหารความเสี่ยงต่างๆ
ให้อยู่ภายในขอบเขตที่กำหนด และดำเนินธุรกิจให้ได้อัตราผลตอบแทนที่เหมาะสม
รวมถึงการติดตามผลการดำเนินงาน ตามแผนบริหารความเสี่ยง
พิจารณารายงานผลการบริหารความเสี่ยงเป็นประจำทุกไตรมาส
เพื่อควบคุมความเสี่ยงอย่างต่อเนื่อง ในปี 2554 มีความเสี่ยงที่มีนัยสำคัญได้แก่
ความเสี่ยงจากการบริหารอุปสงค์-อุปทาน ความเสี่ยงจากการปรับตัวของราคาต้นทุนน้ำดิบ
ความเสี่ยงจากการปฏิบัติการ
ความเสี่ยงจากและการดำเนินงานบริหารความเสี่ยงของบริษัทสรุปดังนี้

1.  ความเสี่ยงจากการบริหารอุปสงค์-อุปทาน

บริษัท ได้รับผลกระทบจากความเสี่ยงจากการบริหารอุปสงค์-อุปทาน อันเนื่องจาก 2
ปัจจัยเสี่ยงหลักคือ

1.  ความอ่อนไหวของความต้องการปริมาณน้ำดิบจากลูกค้า (Demand forecast)
    ซึ่งคาดการณ์ได้ยาก อันเกิดจากความผันผวนของภาวะเศรษฐกิจโลก
    โดยเฉพาะปัญหาหนี้สินยุโรปและภาวะวิกฤตอุทกภัยภายในประเทศ
    ส่งผลกระทบต่อการลดกำลังการผลิตและปริมาณการใช้น้ำของลูกค้า
    ซึ่งบริษัทเตรียมมาตรการรองรับโดยเน้นกิจกรรม CRM อย่างใกล้ชิด
    และปรับปรุงกระบวนการบริการจ่ายน้ำให้มีประสิทธิภาพมากขึ้น
    เพื่อตอบสนองความต้องการของลูกค้าได้รวดเร็วและหลากหลายรูปแบบ

2.  ความแปรปรวนของสภาพภูมิอากาศและภาวะภัยแล้ง
    ความไม่แน่นอนและคาดการณ์ยากของฤดูฝนและภาวะภัยแล้งส่งผลต่อความต้องการใช้น้ำของลูกค้าอย่างมีนัยสำคัญ
    โดยเฉพาะลูกค้าที่มีแหล่งน้ำดิบเป็นของตนเอง ทั้งนี้บริษัทมีมาตรการด้านการบริหารสัญญา
    การกำหนดปริมาณน้ำขั้นต่ำในการซื้อ-ขาย ( Minimum Guarantee) กับลูกค้าให้ชัดเจน
    และการเข้าพบลูกค้าเป็นประจำสม่ำเสมอเพื่อสอบถามแผนการผลิต
    หรือโครงการในอนาคตที่จะดำเนินการ ทำให้บริษัทมีส่วนร่วมในการวางแผนร่วมกัน
    ตลอดจนเข้าร่วมทบทวนปริมาณน้ำใช้เป็นประจำทุกไตรมาส

2.  ความเสี่ยงจากการปรับตัวของราคาต้นทุนน้ำดิบ

  ต้นทุนน้ำดิบของบริษัทได้รับผลกระทบจากปัจจัยเสี่ยง 3 ปัจจัยหลักคือ

1.  การปรับตัวเพิ่มขึ้นของอัตราค่าไฟฟ้าอัตโนมัติ (Ft) ของการไฟฟ้าส่วนภูมิภาค
    ซึ่งเป็นปัจจัยหลักที่ส่งผลให้ต้นทุนขายดำเนินการที่ปรับเพิ่มขึ้น
    บริษัทได้เตรียมมาตรการรองรับด้วยแผนอนุรักษ์พลังงานและดำเนินการตามแผนอนุรักษ์อย่างต่อเนื่อง
    นอกจากนี้ยังจัดทำแผนสูบจ่ายน้ำเป็นประจำทุกเดือนเพื่อเฝ้าติดตามผลดำเนินงานอย่างใกล้ชิด

2.  การผันน้ำเพื่อสำรองน้ำดิบไว้ในภาวะภัยแล้ง
    ในการเตรียมความพร้อมเพื่อรองรับภาวะภัยแล้งที่จะเกิดขึ้นระหว่างเดือนกุมภาพันธ์ –
    พฤษภาคมของทุกปีนั้น บริษัทจำเป็นต้องผันน้ำจากแหล่งน้ำที่ห่างไกลจากแหล่งเดิมมาเก็บไว้
    ซึ่งกระทบโดยตรงต่อต้นทุนค่าไฟฟ้าจากการผันน้ำ
    บริษัทมีแผนเฝ้าระวังและป้องกันภาวะภัยแล้งประจำปี
    เพื่อลดความเสี่ยงจากความไม่แน่นอนของสภาพอากาศที่แปรปรวน รวมถึงจัดกิจกรรม War
    Room เพื่อหารือร่วมลูกค้าและรายงานสถานการณ์น้ำอย่างใกล้ชิด

3.  คุณภาพน้ำดิบและภาวะมลพิษบริเวณแนวรอบแหล่งน้ำ
    ด้วยสภาพแวดล้อมและมลพิษในพื้นที่ภาคตะวันออก อาจจะส่งผลต่อคุณภาพน้ำในแหล่งน้ำ
    ทั้งบริเวณรอบแนวอ่างเก็บน้ำหลักที่มีชุมชนเข้ามาอาศัยอยู่เป็นจำนวนมากขึ้น ปัญหามลพิษทางดิน
    และอากาศที่ปล่อยจากแหล่งอุตสาหกรรม ดังนั้น ตลอดระยะเวลาที่ดำเนินธุรกิจมาจนถึงปี
    2554
    บริษัทร่วมกับชุมชนในการเฝ้าระวังและอนุรักษ์สิ่งแวดล้อมบริเวณโดยรอบต้นทางแหล่งน้ำดิบ

3.  ความเสี่ยงจากการปฏิบัติการ

  ความเสี่ยงจากการดำเนินงานภายในองค์กร บริษัทได้รับผลกระทบจากปัจจัยเสี่ยง 2
  ปัจจัยหลักคือ

1.  ความเสี่ยงกรณีไฟฟ้าขัดข้อง บริษัทดำเนินการสูบจ่ายน้ำให้แก่ลูกค้าตลอด 24 ชั่วโมง
    การมีแหล่งน้ำสำรองจึงเป็นสิ่งจำเป็นในยามฉุกเฉิน เช่น กรณีไฟฟ้าดับ
    กรณีซ่อมบำรุงหรือประสานแนวท่อ บริษัท
    ได้มีข้อตกลงกับการไฟฟ้าส่วนภูมิภาคเกี่ยวกับการหยุดจ่ายกระแสไฟฟ้า
    จึงต้องมีน้ำสำรองไว้ใช้จากสระสำรองเพื่อส่งน้ำดิบให้ลูกค้าได้อย่างต่อเนื่องในกรณีเกิดเหตุฉุกเฉิน
    ปัจจุบันบริษัท มีแหล่งน้ำสำรองกรณีเกิดเหตุฉุกเฉิน มีความจุ 116,300 ลูกบาศก์เมตร
    ซึ่งสามารถสำรองน้ำดิบได้ประมาณ 6.3 ชั่วโมง อย่างไรก็ตาม
    บริษัทมีการวางแผนปฏิบัติการกรณีที่เกิดเหตุฉุกเฉินเพื่อที่จะทำให้การสูบจ่ายน้ำเป็นไปอย่างต่อเนื่อง
    และบริษัท มีแผนที่จะเพิ่มปริมาณน้ำสำรอง
    โดยก่อสร้างสระสำรองบริเวณพื้นที่มาบข่าความจุประมาณ 220,000 ลูกบาศก์เมตร
    เพิ่มเติมอีกแห่งหนึ่ง ซึ่งจะทำให้ปริมาณน้ำสำรองกรณีเกิดเหตุฉุกเฉิน
    รวมทั้งสิ้นสามารถสำรองจ่ายน้ำได้ถึง 24 ชั่วโมง

2.  ความเสี่ยงจากความเสียหายต่อระบบท่อส่งน้ำของบริษัท ซึ่งอาจพบปัญหาการสึกกร่อน
    หรือจากการก่อสร้างสาธารณูปโภคอื่นในบริเวณแนวท่อ อาจทำให้ท่อแตกหรือรั่วได้ อย่างไรก็ดี
    บริษัท ได้จัดแผนการซ่อมบำรุงเชิงป้องกัน
    และตรวจสอบระบบท่อส่งน้ำและการซ่อมบำรุงตามแผนงานอย่างต่อเนื่อง
    รวมทั้งจัดทำประกันความเสี่ยงภัยกับบริษัทประกันภัย
    ซึ่งเป็นผู้รับผิดชอบความเสี่ยงที่เกี่ยวกับความเสียหายของระบบท่อที่อาจเกิดจากเหตุการณ์ต่างๆ
    โดยครอบคลุมทุกเส้นท่อ ตลอดจนทำประกันความเสี่ยงภัยทรัพย์สินของบริษัท
    และประกันภัยความรับผิดชอบต่อบุคคลภายนอก รวมถึงความเสียหายที่เกิดจากการหยุดชะงัก
    เพื่อช่วยให้บริษัท สามารถให้บริการจ่ายน้ำได้อย่างต่อเนื่องและมีประสิทธิภาพ

4.  ความเสี่ยงจากความขัดแย้งกับชุมชน

การใช้ทรัพยากรจากแหล่งน้ำ อาจส่งผลต่อภาพลักษณ์ของบริษัท ทั้งนี้บริษัทได้จัดสรรงบประมาณ
เพื่อพัฒนาคุณภาพชีวิตและสิ่งแวดล้อม โดยสร้างสัมพันธภาพกับชุมชนในพื้นที่
ตลอดจนการสร้างความเข้าใจที่ถูกต้อง และยังได้สนับสนุนโครงการพัฒนาในท้องถิ่นอย่างสม่ำเสมอ
เพื่อลดความขัดแย้งและสร้างทัศนคติที่ดีต่อบริษัท โดยได้ดำเนินการร่วมกับชุมชน อาทิ
การขุดลอกคูคลอง บริการรถน้ำดื่มเคลื่อนที่
โครงการค่ายเยาวชนผู้นำด้านการอนุรักษ์ทรัพยากรน้ำและสิ่งแวดล้อมพร้อมมอบทุนการศึกษา
โครงการปลูกป่าชายเลนเพื่ออนุรักษ์สิ่งแวดล้อม จัดกิจกรรมคอนเสิร์ตการกุศล
รวมถึงสนับสนุนกิจกรรมพัฒนาคุณภาพชีวิตและสิ่งแวดล้อมให้แก่ชุมชน อาทิ วัด โรงเรียน
ส่วนราชการ และสาธารณกุศลต่างๆ

5.  ความเสี่ยงจากนโยบายของรัฐบาลและหน่วยงานราชการที่เกี่ยวข้อง

ความไม่แน่นอนของนโยบายของหน่วยงานราชการต่างๆ ที่เกี่ยวข้องกับการดำเนินงานของบริษัท
อาจมีผลกระทบต่อบริษัท อาทิ ความล่าช้าในการออกใบอนุญาตจากหน่วยงานราชการที่เกี่ยวข้อง
ความชัดเจนของอัตราเรียกเก็บค่าเช่าท่อส่งน้ำ หนองปลาไหล-หนองค้อ อย่างไรก็ดี บริษัท
ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
อีกทั้งการจัดตั้งและการดำเนินธุรกิจของบริษัท
เป็นไปตามมติคณะรัฐมนตรีในการส่งเสริมการลงทุนด้านอุตสาหกรรม
และการท่องเที่ยวในพื้นที่พัฒนาชายฝั่งทะเลตะวันออกของรัฐบาล

นอกจากความเสี่ยงหลักของกลุ่มบริษัท (Corporate Risks) ซึ่งมีการกำกับดูแลโดย
คณะกรรมการบริหารความเสี่ยงแล้ว
บริษัทยังได้จัดทำคู่มือบริหารความเสี่ยงและแผนปฏิบัติการบริหารความเสี่ยงให้หน่วยงานต่างๆ
รับผิดชอบดำเนินการควบคุมความเสี่ยงให้อยู่ในระดับที่ยอมรับได้
โดยมีการทบทวนความเสี่ยงทุกไตรมาส
ซึ่งพิจารณาเหตุการณ์ทั้งหมดที่อาจเกิดขึ้นไม่จำกัดเฉพาะความเสี่ยงที่เป็นความเสียหาย
แต่ยังรวมถึงปัจจัยแวดล้อมต่างๆ ที่บ่งชี้โอกาสเกิดความเสี่ยงกับบริษัท ภายใต้สถานการณ์ต่างๆ
ที่เปลี่ยนแปลงไป